KOMISSION TIEDONANTO EUROOPAN PARLAMENTILLE EY:N PERUSTAMISSOPIMUKSEN 251 ARTIKLAN 2 KOHDAN TOISEN ALAKOHDAN MUKAISESTI NEUVOSTON VAHVISTAMASTA YHTEISESTÄ KANNASTA EUROOPAN PARLAMENTIN JA NEUVOSTON DIREKTIIVIN ANTAMISTA PEILIEN JA EPÄSUORAN NÄKEMÄN TARJOAVIEN LISÄJÄRJESTELMIEN SEKÄ TÄLLAISILLA LAITTEILLA VARUSTETTUJEN AJONEUVOJEN TYYPPIHYVÄKSYMISESTÄ JA DIREKTIIVIN 70/156/ETY MUUTTAMISESTA

2001/0317 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamista peilien ja epäsuoran näkemän tarjoavien lisäjärjestelmien sekä tällaisilla laitteilla varustettujen ajoneuvojen tyyppihyväksymisestä ja direktiivin 70/156/ETY muuttamisesta

1. Asian käsittelyn vaiheet

- Ehdotus toimitettiin Euroopan parlamentille ja neuvostolle (KOM(2001) 811 lopullinen - 2001/0317 (COD)): 7.1.2002

- Euroopan parlamentti antoi lausuntonsa ensimmäisessä käsittelyssä: 9.4.2002

- Euroopan talous- ja sosiaalikomitea antoi lausuntonsa: 24.4.2002

- Yhteinen kanta vahvistettiin: 7.4.2003

2. Komission ehdotuksen tarkoitus

Ehdotuksella pyritään parantamaan tienkäyttäjien turvallisuutta kehittämällä taustapeilien ominaisuuksia ja nopeuttamalla uuden teknologian käyttöönottoa, jolloin henkilöautojen, bussien ja kuorma-autojen kuljettajien epäsuoraa näkökenttää voidaan laajentaa. Monet vakavat tieliikenneonnettomuudet tapahtuvat risteyksissä, liittymissä tai liikenneympyröissä, ja niiden syynä on se, että kuljettajat eivät huomaa muita tienkäyttäjiä, jotka ovat hyvin lähellä heidän omaa ajoneuvoaan tai suoraan sen vieressä.

"Kuolleen kulman" onnettomuuksia sattuu usein, kun autot kääntyvät toiseen suuntaan. Kun kyseessä ovat suuret ajoneuvot, kuten rekat tai bussit, tällaiset onnettomuudet johtavat usein riskialttiiden tienkäyttäjien (jalankulkijoiden, pyöräilijöiden tai pienten moottoripyörien kuljettajien) vakaviin vammoihin tai jopa kuolemaan. Ehdotus pohjautuu tutkimuksiin ja selvityksiin, joista komissio on neuvotellut jäsenvaltioiden, alan teollisuuden ja muiden sidosryhmien kanssa, ja sillä lisättäisiin nykyiseen, viimeksi vuonna 1988 muutettuun taustapeilejä koskevaan direktiiviin erityisvaatimuksia kuolleiden kulmien vähentämiseksi. Keskeiset muutokset koskevat seuraavia seikkoja:

- lisäpeilien asentaminen tiettyihin ajoneuvoihin (etupeilejä kuorma-autoihin, matkustajan puolen ulkoisia taustapeilejä henkilöautoihin, ei-pallomaisia peilejä henkilöautoihin ja pieniin hyötyajoneuvoihin)

- peilien teknisten ominaisuuksien parantaminen (esim. päätaustapeilien pinnan kaarevuus nyt 1200 mm 1800 mm:n sijasta) tekniikan kehityksen mukaisesti

- tiettyjen peilien korvaaminen muilla epäsuorilla näyttöjärjestelmillä, kuten kameraan ja näyttöön perustuvilla järjestelmillä.

Ehdotuksella otetaan käyttöön ensimmäistä kertaa pakolliset yhdenmukaiset vaatimukset, jotka koskevat peilien ja epäsuoran näkemän tarjoavien järjestelmien tyyppihyväksyntää EU:ssa. Koska ehdotuksella muutetaan lähes kaikkia nykyisen taustapeilejä koskevan direktiivin (71/127/EEC) artikloja tai korvataan ne, ehdotetaan, että kyseinen direktiivi kumotaan ja korvataan tällä ehdotuksella.

3. Yhteistä kantaa koskevat huomautukset

3.1. Yhteistä kantaa koskevat yleiset huomiot

Yksimielisesti hyväksytyssä neuvoston yhteisessä kannassa on useita muutoksia komission alkuperäiseen ehdotukseen, mutta siinä ei muuteta ehdotuksen yleistä suuntaa. Joidenkin teknisten muutosten lisäksi neuvosto sopi myös tietyistä muutoksista siirtymäkausiin. Yhteiseen kantaan sisältyvistä muutoksista merkitykseltään suurimpia ovat seuraavat:

3.1.1. Säädösosa

- 2 artiklan 2 ja 3 kohtaan on kumpaankin lisätty uusi kohta, jotta direktiivin täytäntöönpanoa voitaisiin lykätä 12 kuukaudella osina käytettävien luokan VI etupeilien ja niiden ajoneuvoihin asentamisen osalta.

- 2 artiklan 4 kohdassa on pidennetty nykyisten henkilöautotyyppien (M1) ja kevyiden hyötyajoneuvotyyppien (N1) siirtymäaikaa 36:sta 72:een kuukauteen. Matkustajien ja tavaroiden kuljetukseen tarkoitettujen suurten ajoneuvojen (M2, M3, N2, N3) osalta soveltamisaikaa ei ole muutettu. Komissio pitää direktiivin varhaista soveltamista viimeksi mainittuihin ajoneuvotyyppeihin erittäin tärkeänä, koska nämä ajoneuvot ovat tärkein kuolleeseen kulmaan liittyvien onnettomuuksien syy, kun niiden kuljettajat eivät huomaa muita tienkäyttäjiä tai jalankulkijoita. Tämä oli myös keskeinen syy siihen, että komissio laati ehdotuksensa.

- 2 artiklan 6 kohdan siirtymäaikaa, jona jäsenvaltiot voivat myöntää tyyppihyväksymisiä vanhan järjestelmän mukaisesti tyyppihyväksyttyihin ajoneuvoihin tarkoitetuille varaosille, on pidennetty 12:lla kuukaudella ja se on nyt 36 kuukautta.

- 2 artiklaan on lisätty uusi 7 kohta, joka koskee to erikoisnivelajoneuvoja, jotka koostuvat vähintään kolmesta busseja koskevassa direktiivissä 2001/85/EY määritellystä nivelletystä jäykästä osasta.

- Siirtymäajan pidennyksen mukaisesti on lykätty komission tutkimusta, joka koskee muutosten vaikutusta riskialttiisiin tienkäyttäjiin, siten että se toteutetaan 72 kuukauden (eikä siis neljän vuoden) kuluessa direktiivin voimaantulosta.

- 4 artiklassa on laajennettu ja selkeytetty ehdotettuja muutoksia puitedirektiiviin 70/156/ETY.

- 2 artiklan pidennettyjen siirtymäaikojen mukaisesti direktiivin 71/127/ETY kumoaminen tapahtuu vasta 72 kuukauden (eikä siis 24 kuukauden) kuluttua ehdotetun direktiivin voimaan tulosta.

3.1.2. Tekniset liitteet

- Tiettyjen liitteiden ja lisäysten muotoa ja rakennetta on muutettu. Liitteen I lisäykset 1 ja 3 ovat uusia ja koskevat ilmoituslomaketta, jota käytetään epäsuoran näkemän laitteiden ja moottoriajoneuvojen tyyppihyväksyntään. Liitteen II ehdotettu lisäys 2 ja liitteen III lisäyksen 1 ensimmäinen osa on poistettu-

- Joitakin termimuutoksia on tehty. Termi 'epäsuoran näkemän tarjoavat järjestelmät' on korvattu termillä 'epäsuoran näkemän tarjoavat laitteet' ja erilaisten 'järjestelmien' määritelmät on poistettu.

- Liitteen II kohdasta 3 on poistettu vaatimus, jonka mukaan luokkiin M1 ja N1 kuuluvien ajoneuvojen ulkopuoliset taustapeilit on varustettava ei-pallomaisella osalla.

- Liitteen III vaatimuksista, jotka koskevat luokkiin IV, V ja VI kuuluvien peilien asentamista alle 7,5 tonnin painoisiin luokan N2 ajoneuvoihin, on tehty pakollisen sijasta valinnaisia.

- Samassa liitteessä on laajennettu luokan V peilien asennuskorkeutta koskevia vaatimuksia koskemaan myös luokan VI peilejä.

- Liitteeseen III on lisätty uusi vaatimus, joka koskee ajoneuvon takana edellytettävää näkökenttää luokkien M2 ja M3 ajoneuvojen sekä jätteiden keruuseen käytettävien yli 7,5 tonnin painoisten luokan N2 ajoneuvojen ja luokan N3 ajoneuvojen osalta.

- Lisäksi tekstiin on tehty useita pienempiä muutoksia ja selvennyksiä.

3.2. Euroopan parlamentin tarkistusten käsittely

Euroopan parlamentti hyväksyi ehdotuksen ilman muutoksia yksinkertaistetun menettelyn mukaisesti.

4. Päätelmät

Komissio pahoittelee ehdotetun siirtymäajan pidentämistä, mutta se antaa tukensa neuvoston yhteiselle kannalle, jotta direktiivin voimaantulo ei enää viivästyisi lisää.

5. Komission julistus

Komissio antoi seuraavan julistuksen neuvostossa:

Komissio pahoittelee sitä, että peilien ja epäsuoran näkemän tarjoavien lisäjärjestelmien tyyppihyväksyntää koskevien vaatimusten pakollista soveltamista edeltävä 36 kuukauden siirtymäkausi ei koske kaikkia uusien ajoneuvojen ja osien luokkia ja että neuvosto on valinnut 72 kuukauden siirtymäajan henkilöautoille, kevyille pakettiautoille ja niiden osille.